CELEX: 32022D0452
Language: sk
Date: 2022-03-18 00:00:00
Title: Rozhodnutie Rady (SZBP) 2022/452 z 18. marca 2022, ktorým sa mení rozhodnutie 2014/486/SZBP o poradnej misii Európskej únie pre reformu sektora civilnej bezpečnosti na Ukrajine (EUAM Ukraine)

21.3.2022   
               
               
                  SK
               
               
                  Úradný vestník Európskej únie
               
               
                  L 92/3
               
            
         ROZHODNUTIE RADY (SZBP) 2022/452
         z 18. marca 2022,
         ktorým sa mení rozhodnutie 2014/486/SZBP o poradnej misii Európskej únie pre reformu sektora civilnej bezpečnosti na Ukrajine (EUAM Ukraine)
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej články 42 ods. 4 a 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 22. júla 2014 prijala rozhodnutie 2014/486/SZBP (1) o poradnej misii Európskej únie pre reformu sektora civilnej bezpečnosti na Ukrajine (EUAM Ukraine).
                  
               
                     (2)
                  
                  
                     Ruská federácia začala 23. februára 2022 nevyprovokovanú a neodôvodnenú vojenskú agresiu voči Ukrajine, ktorú Európska rada čo najdôraznejšie odsúdila vo svojich záveroch z 24. februára 2022.
                  
               
                     (3)
                  
                  
                     Vojenská agresia Ruskej federácie viedla predovšetkým k prílevu utečencov utekajúcich z Ukrajiny na územie susedných členských štátov.
                  
               
                     (4)
                  
                  
                     Misia EUAM Ukraine už nie je schopná v plnej miere vykonávať svoj mandát na území Ukrajiny.
                  
               
                     (5)
                  
                  
                     Pokým súčasné okolnosti na Ukrajine pretrvávajú, misia EUAM Ukraine by mala poskytovať podporu ukrajinským orgánom s cieľom uľahčiť prílev utečencov z Ukrajiny do susedných členských štátov a vstup humanitárnej pomoci na územie Ukrajiny.
                  
               
                     (6)
                  
                  
                     Rozhodnutie 2014/486/SZBP by sa preto malo zodpovedajúcim spôsobom zmeniť.
                  
               
                     (7)
                  
                  
                     Misia EUAM Ukraine sa uskutoční v situácii, ktorá sa môže zhoršiť a mohla by ohroziť dosiahnutie cieľov vonkajšej činnosti Únie stanovených v článku 21 zmluvy,
                  
               PRIJALA TOTO ROZHODNUTIE:
         
            Článok 1
            Do rozhodnutia 2014/486/SZBP sa vkladá tento článok:
            
               
                  „Článok 2a
                  Dočasné úlohy
                  
                     1.   Od 18. marca 2022 do dátumu, kedy Politický a bezpečnostný výbor rozhodne inak, má misia EUAM Ukraine dočasnú dodatočnú úlohu poskytovať ukrajinským orgánom, najmä ukrajinskej pohraničnej stráži, colnej správe a miestnym policajným zložkám, poradenstvo zamerané na vyrovnanie sa s prílevom utečencov z Ukrajiny do Poľska, Rumunska a na Slovensko a s prílevom humanitárnej pomoci na Ukrajinu.
                  
                  
                     2.   Na účel poskytovania poradenstva ukrajinským orgánom misia EUAM Ukraine tiež:
                     
                                 —
                              
                              
                                 zostavuje situačný prehľad o pohraničnom styku medzi Ukrajinou a Úniou a uľahčuje výmenu informácií o tejto záležitosti medzi Ukrajinou, členskými štátmi a inštitúciami a agentúrami Únie, najmä Európskou agentúrou pre pohraničnú a pobrežnú stráž („Frontex“);
                              
                           
                                 —
                              
                              
                                 identifikuje možné zlepšenia a poskytuje ukrajinským orgánom strategické poradenstvo, ktorým sa utečencom a humanitárnej pomoci uľahčí prekračovanie ukrajinskej hranice s Úniou;
                              
                           
                                 —
                              
                              
                                 pomáha a poskytuje poradenstvo, podporu, monitoring a odborné vedenie ukrajinským orgánom v súvislosti s riadením pohraničného styku na hraničných priechodoch.
                              
                           
                  
                     3.   S cieľom vykonávať dočasné dodatočné úlohy stanovené v tomto článku na podporu Ukrajiny môžu byť zložky misie EUAM Ukraine dočasne umiestnené v Poľsku, Rumunsku alebo na Slovensku a vykonávajú svoju činnosť v teréne na ukrajinskej strane hraničných priechodov. Na tento účel sa medzi misiou EUAM Ukraine a uvedenými členskými štátmi môžu uzavrieť dohody.“.
                  
               
            
         
         
            Článok 2
            Nadobudnutie účinnosti
            Toto rozhodnutie nadobúda účinnosť dňom jeho prijatia.
         
         
            V Bruseli 18. marca 2022
            
               
                  Za Radu
               
               
                  predseda
               
               J.-Y. LE DRIAN
            
         
         
            (1)  Rozhodnutie Rady 2014/486/SZBP z 22. júla 2014 o poradnej misii Európskej únie pre reformu sektora civilnej bezpečnosti na Ukrajine (EUAM Ukraine) (Ú. v. EÚ L 217, 23.7.2014, s. 42).